Projektas

**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL PRITARIMO TEIKTI PROJEKTO „ROKIŠKIO MIESTO TERITORIJŲ KRAŠTOVAIZDŽIO FORMAVIMAS IR EKOLOGINĖS BŪKLĖS GERINIMAS“ PARAIŠKĄ IR DALINIO JO FINANSAVIMO**

2018 m. lapkričio 30 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos aplinkos ministro 2016 m. kovo 23 d. įsakymu Nr. D1-209 „Dėl 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.5.1.-APVA-R-019 priemonės „Kraštovaizdžio apsauga“ projektų finansavimo sąlygų aprašo patvirtinimo“ patvirtintu Projektų finansavimo sąlygų aprašu bei siekdama teikti paraiškas Europos Sąjungos struktūrinių ir kitų fondų finansinei paramai gauti, Rokiškio rajono savivaldybės taryba n u s p r e n d ž i a:

 1. Pritarti teikti Rokiškio rajono savivaldybės administracijos projekto „Rokiškio miesto teritorijų kraštovaizdžio formavimas ir ekologinės būklės gerinimas“ paraišką pagal 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.5.1.-APVA-R-019 priemonės „Kraštovaizdžio apsauga“ finansavimui gauti ir projektui įgyvendinti.

 2. Užtikrinti projekto „Rokiškio miesto teritorijų kraštovaizdžio formavimas ir ekologinės būklės gerinimas“ Rokiškio rajono savivaldybės administracijai tenkančių išlaidų dalinį savivaldybės finansavimą 2019–2021 metais – ne mažiau kaip 15 procentų tinkamų finansuoti projekto išlaidų, padengti visas netinkamas, tačiau projektui įgyvendinti reikalingas išlaidas bei tinkamų finansuoti išlaidų dalį, kurių nepadengia projekto finansavimas.

 3. Užtikrinti projekto „Rokiškio miesto teritorijų kraštovaizdžio formavimas ir ekologinės būklės gerinimas“ įgyvendinimo metu sukurtų rezultatų tęstinumą ne mažiau kaip 5 metus po projekto finansavimo pabaigos, savo lėšomis padengiant sutvarkytos teritorijos priežiūros išlaidas.

 4. Leisti Rokiškio rajono savivaldybės administracijai organizuoti aukščiau minėto projekto paraiškos dokumentacijos, reikalingos pateikti paraišką, rengimą.

 Sprendimas per vieną mėnesį gali būti skundžiamas Regionų administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Vilma Mečiukonienė

**TEIKIAMO SPRENDIMO PROJEKTO „DĖL PRITARIMO TEIKTI PROJEKTO „ROKIŠKIO MIESTO TERITORIJŲ KRAŠTOVAIZDŽIO FORMAVIMAS IR EKOLOGINĖS BŪKLĖS GERINIMAS“ PARAIŠKĄ IR DALINIO JO FINANSAVIMO**

**AIŠKINAMASIS RAŠTAS**

 **Parengto sprendimo projekto tikslai ir uždaviniai.** Šiuo sprendimo projektu siūloma pritarti Rokiškio rajono savivaldybės administracijos dalyvavimui projekte „Rokiškio miesto teritorijų kraštovaizdžio formavimas ir ekologinės būklės gerinimas“ ir šio projekto paraiškos teikimui 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.5.1.-APVA-R-019 priemonės „Kraštovaizdžio apsauga“ finansavimui gauti.

 **Šiuo metu esantis teisinis reglamentavimas.** Lietuvos Respublikos aplinkos ministro 2016 m. kovo 23 d. įsakymu Nr. D1-209 „Dėl 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.5.1.-APVA-R-019 priemonės „Kraštovaizdžio apsauga“ projektų finansavimo sąlygų aprašo patvirtinimo“ patvirtintu projektų finansavimo sąlygų aprašu, Lietuvos Respublikos aplinkos ministro 2014 m. gruodžio 19 d. įsakymu Nr. D1-1050 patvirtintu 2014–2020 metų Europos Sąjungos fondų investicijų veiksmų programos prioriteto įgyvendinimo priemonių įgyvendinimo planu ir Nacionalinio stebėsenos rodiklių apskaičiavimo aprašu, Lietuvos Respublikos finansų ministro 2014 m. spalio 8 d. įsakymu Nr. 1K-316 patvirtintomis projektų administravimo ir finansavimo taisyklėmis.

 **Sprendimo projekto esmė.** Rokiškio r. savivaldybės administracija ketina teikti paraišką projektui „Rokiškio miesto teritorijų kraštovaizdžio formavimas ir ekologinės būklės gerinimas“, kuriuo siekiama sutvarkyti Rokiškio miesto kraštovaizdį Laukupės upės pakrančių teritorijoje, 9 suformuotų sklypų dalyse: prie Šv. Mato bažnyčios Pandėlio g., Laukupės upės pakrančių (apsaugos juostos) teritorija, skverus vakarinėje ir rytinėje Vytauto g. ir J. Biliūno g. dalyse, rekreacinę teritoriją tarp Kauno, Pievų ir Tyzenhauzų gatvių. Šiuo metu planuojamos tvarkyti teritorijos želdynai apleisti, prižėlę menkaverčių želdinių. Projektu siekiama atlikti kraštovaizdžio formavimą ir ekologinės būklės gerinimą gamtinio karkaso teritorijoje (apie 8 ha) įrengiant vejas, rekreacinius takus, pasodinant medžius, krūmus, sutvarkant senus medžius, įrengiant šviestuvus, šiukšliadėžes, suoliukus, paruošiant pagrindus vaikų žaidimų ir treniruoklių aikštelėms. Sutvarkius Rokiškio miesto Laukupės pakrančių teritoriją bus išsaugotas, sutvarkytas teritorinio lygmens kraštovaizdžio arealas, sutvarkyta teritorija bus gausiau lankoma ne tik rajono, bet ir regiono gyventojų.

 Planuojama projekto įgyvendinimo trukmė – 24 mėn. (2019-03–2021-03). Preliminarus projekto biudžetas: 372032,80 Eur (iš jų: ES lėšos – 316227,86 Eur; savivaldybės biudžeto lėšos –55804,94 Eur).

 Projekto parengtumas: Panevėžio regiono plėtros tarybai pateiktas projektinis pasiūlymas paramai gauti, parengta ir patvirtinta Visuomenės dalyvavimo kraštovaizdžio formavime programa, rengiamas Rokiškio miesto kraštovaizdžio tvarkymo projektas (parengta koncepcija).

 **Galimos pasekmės, priėmus siūlomą tarybos sprendimo projektą:**

 **teigiamos –** gavus finansavimą ir įgyvendinus projektą, bus sutvarkyta Rokiškio miesto kraštovaizdžio dalis Laukupės upės pakrančių teritorijoje, iš viso 9 suformuotų sklypų dalys, prie Šv. Mato bažnyčios Pandėlio g., Laukupės upės pakrančių (apsaugos juostos) teritorija, skverai vakarinėje ir rytinėje Vytauto g. ir J. Biliūno g. dalyse, rekreacinė teritorija tarp Kauno, Pievų ir Tyzenhauzų gatvių. Rokiškio miestas taps patrauklesnė vieta gyventi, dirbti, investuoti;

 **neigiamos** – galimas gyventojų pasipriešinimas projekto rangos darbų metu, nes teritorijoje už muzikos skvero suformuotuose sklypuose, panaudos teise perduotuose Rokiškio rajono savivaldybei, šalia gyvenantys gyventojai nelegaliai įsirengę daržus, šiltnamius, aptvėrę tvoras.

 **Kokia sprendimo nauda Rokiškio rajono gyventojams:** Rokiškio rajono gyventojams, turistams ir miesto svečiams bus sukurta rekreacinė teritorija Rokiškio mieste palei Laukupės upelį.

 **Finansavimo šaltiniai ir lėšų poreikis:** sprendimui įgyvendinti bus panaudotos planuojamos rajonui lėšos iš ES struktūrinių fondų bei savivaldybės biudžeto 2019–2021 m.

 **Suderinamumas su Lietuvos Respublikos galiojančiais teisės norminiais aktais.**

 Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo ir investicijų skyriaus vyr. specialistė Vilma Mečiukonienė